Notícies Dimecres 20.08.2014 12:48

Els partits sobiranistes, més compromesos que mai amb el 9-N

En un debat organitzat per la Universitat Catalana d'Estiu Rull (CiU), Calvet (ERC), Vendrell (ICV) i Fernández (CUP) han cridat a la participació en la propera Diada

La consulta, irrenuncialble. Aquest seria el resum de les intervencions que avui, a la Universitat Catalana d'Estiu (UCE), han fet els dirigents dels principals partits polítics a favor del dret de decidir. Josep Rull (CiU), Gemma Calvet (ERC), Josep Vendrell (ICV) i David Fernàndez (CUP) han explicat a Prada en quin punt es troba el procés sobiranista i sobretot, quin rumb prendrà la política catalana a la tardor vinent. Sota el títol '2014. Any zero. On som?' han reivindicat la unitat política entorn el procés i han cridat a la mobilització el proper Onze de Setembre per garantir el 9-N.

A continuació, us oferim les intervencions dels ponents en frases:

Josep Vendrell (ICV)



La recepta per Vendrell: 'Unitat, democràcia i mobilització social per decidir-ho tot'

'Aquest 2014 ha de ser un any zero per moltes coses, per l'eix nacional però també per superar el marc econòmic actual'



'Hi ha una ofensiva reaccionària per part del govern espanyol, hi ha un procés destituent impulsat pel PP, la llei Wert i la reforma laboral en són un clar exemple'.

'Unitat de les forces polítiques és fonamental i hem d'evitar les polèmiques públiques, l'objectiu ara és aprovar la llei de consultes i anar pas a pas, no avançar esdeveniments'

'Les següents passes, si el govern espanyol porta la llei de consultes o decret de convocatòria al Tribunal Constitucional, les hem de debatre i consensuar conjuntament'

'A ICV hi ha independentistes, federalistes i confederalistes. A Catalunya l'adversari comú és el centralisme. Crec que l'error del PSC és haver confrontat federalistes i independentistes'

'Aquest no és un procés només d'independentistes, sinó que uneix més sensibilitats que creuen que la única sortida a la situació actual és exercir la democràcia votant en una consulta'



'L'objectiu polític fonamental es trencar l'estatus quo, trencar amb el marc estatutari per esdevenir subjecte propi de sobirania'

Gemma Calvet (ERC)



Per Gemma Calvet, les tres paraules 'imprescindibles' d'ara al 9-N són 'certesa, fermesa i coherència'.



'Farem tot el possible i més per exercir el dret de votar'

'Tenim la llei de consultes, sorgeix d'un marc legal absolutament acotat a la constitució espanyola i a l'Estatut, i pretén que la ciutadania sigui escoltada'



'Sabem que hem d'estar a les circumstàncies històriques que vivim'

'Els propers tres mesos seran molt transcendents, creiem que la fermesa s'ha de fer possible votant el 9 de novembre, no podem fer cap gest de dubte sobre la necessitat que la gent voti a la consulta'

'L'escenari a Madrid i la dimensió internacional del conflcite dependrà de l'Onze de setembre. El 9-N no pot tenir cap fragilitat si hi ha una gran mobilització per la Diada'



'No ens podem avançar a esdeveniments que no s'han produït [en referència a un vet de l'estat]. Ara consulta, consulta, consulta. Si el 9-N no es pot votar és impossible ara per ara preveure quins escenaris es poden produir. Hi ha situacions històriques que no es poden dissenyar en un despatx'

'És més necessari que mai fer una polítca honesta i transparent. S'ha acabat la llei del silenci de males pràctiques que han perdurat i s'han estès massa'



Josep Rull (CiU)

El representant de CiU ha apostat pel següent lema: 'legalitat, legitimitat i democràcia per posar les urnes el proper 9-N'

'Hi som i estem apunt per guanyar la nostra llibertat'

'Anem a buscar la independència amb una Generalitat i una autonomia absolutament desgastada i intervinguda'

'Hi ha una majoria amplia al parlament a favor de la consulta, és legítim fer-la'

'El parlament va aprovar una declaració de sobirania, per tant, qui decideix si es posen o no les urnes al carrer és el parlament català'



'L'autonomia té sentit ara per ara per construir les estructures d'estat i estar preparats el dia D+1, perquè la voluntat del poble de Catalunya pugui transformar-se en un nou estat'



'El D+1+1 és com ens imaginem el nou país, cal consolidar allò que tenim com les bases de l'estat del benestar i començar de 0 en allò que podem, com la justícia'



'El 9-N depèn de la mobilització de l'11-S, hem de demostrar que no ens cansem ni ens trenquem, i hem de demostrar que el procés no és una quimera personal sinó que hi ha un sentiment compartit per tota la societat'.

David Fernández (CUP)



'El problema del frau fiscal [en referència al 'cas Pujol', entre altres] no té res a veure amb l'independentisme, ve de la transició i estar directament relacionada amb les elits i els oligarques espanyols i catalans'



'Catalunya paga un deute neoliberal en temps de capitalisne senil. S'han pagat 9.300 milions d'interessos del deute en els darrers quatre anys, el doble de les retallades'



'Pel que fa el 9-N, la CUP es mantindrà ferma i determinada a defensar la consulta'. 'És l'única opció que tenim, per això fem una crida a la desobediència'



'La desobediència civil no és res més que obeir-nos a nosaltres mateixos, i complir amb les lleis catalanes'



'El procés té només dues fortaleses: el moviment popular i la unitat política escenificada a l'acord de la data i la pregunta del 12 de desembre; que uneix des de la dreta neoliberal a l'esquerra independentista'

'Qui cometrà una il·legalitat seran 12 jutges d'un jutjat [en ref. al TC] si prohibeixen la democràcia. Són els guardians de la santa inquisició de la unitat de la pàtria espanyola'



'La gran resposta quan vingui la prohibició haurem de consensuar una resposta unitària, com a país, a una prohibició de la democràcia'











